Viktor Orban și-a găsit ”nașul”. Noul venit în politica din Ungaria care crește rapid în sondaje
Peter Magyar îşi făcea selfie-uri cu susţinătorii săi în faţa unei pieţe aglomerate din Budapesta, într-o sâmbătă dimineaţa, luna trecută, când le-a cerut să-i acorde un minut.
Şi-a scos telefonul, a pornit o înregistrare video live pe Facebook şi a anunţat că partidul său, Tisza, a strâns suficiente semnături pentru a candida la alegerile pentru Parlamentul European din iunie, relatează Reuters.
A fost o mişcare tipică pentru fostul insider guvernamental, priceput în domeniul mass-media, care a apărut în ultimele câteva luni ca prima ameninţare serioasă din ultimii ani la adresa premierului naţionalist al Ungariei, Viktor Orban, după cum spun unii observatori.
De când a reînviat Tisza, în februarie, Magyar, în vârstă de 43 de ani, a atras mulţimi mari la mitingurile la care acuză guvernul de corupţie şi de conducerea unei adevărate maşini de propagandă. Guvernul neagă acuzaţiile, dar Magyar a exploatat frustrările alegătorilor faţă de Orban, care şi-a înstrăinat, totodată, mulţi dintre aliaţii din Uniunea Europeană ai Ungariei prin poziţia sa faţă de Rusia şi prin mişcările despre care aceştia spun că înăbuşă procesele democratice.
"Peter a reuşit să ofere multor oameni o şansă de a spera, că poate într-o zi acest lucru se va termina", a declarat Melinda Czink, în vârstă de 45 de ani, la un miting de campanie în oraşul Dombovar din sud-vestul ţării, plângându-se că s-a săturat de "propaganda guvernului şi de ură".
Tisza (Tisztelet es Szabadsag - Respect şi Libertate) a fost un partid inactiv până când Magyar l-a relansat, dar a devenit deja cel mai mare grup de opoziţie, arată sondajele de opinie.
Popularitatea lui Magyar a crescut rapid de când l-a acuzat pe Orban de corupţie generalizată într-un interviu difuzat pe canalul YouTube Partizan, în februarie, înregistrând peste un milion de vizualizări în câteva zile într-o ţară cu mai puţin de 10 milioane de locuitori. "La momentul respectiv, n-aveam nici cea mai mică idee despre ce urma să se întâmple", a declarat Magyar pentru Reuters pe o stradă aglomerată din Budapesta, în timp ce strângea semnături pentru a candida la Parlamentul European. "Nu mă aşteptam să fiu aici sau să conduc o listă electorală pentru Parlamentul European", mărturiseşte el.
O UŞĂ DESCHISĂ PENTRU ALEGERI ANTICIPATE?
Magyar a lăsat să se înţeleagă că un succes al Tisza în alegerile pentru Parlamentul European ar putea deschide uşa pentru alegeri anticipate în Ungaria, deşi sondajele de opinie plasează partidul Fidesz al lui Orban clar în frunte, iar următoarele alegeri naţionale nu vor avea loc până în 2026.
"S-ar putea ca poporul maghiar să nu fie nevoit să aştepte până în 2026", a declarat Magyar în timpul unei escale de campanie la Budapesta. "Vom merge în fiecare judeţ, în cel mai mic sat... vom construi o nouă patrie, cărămidă cu cărămidă", promite el.
Magyar a lucrat pentru Ministerul de Externe şi apoi pentru Biroul premierului de la Bruxelles înainte de a se alătura unei bănci de stat şi apoi de a conduce o agenţie de împrumuturi pentru studenţi. În cele din urmă, a devenit dezamăgit de Fidesz din cauza a ceea ce el spune că este corupţia şi propaganda de stat la care a fost martor din interior.
Orban, în vârstă de 60 de ani, se află la putere de 14 ani, dar economia Ungariei este în recesiune, iar o dispută legată de graţierea prezidenţială a unui bărbat care a ajutat la muşamalizarea unor abuzuri sexuale într-un centru de plasament pentru copii a lovit în plin platforma sa privind valorile familiei.
Un sondaj recent realizat de institutul de sondaje Median a arătat că Tisza ar putea obţine până la 25% din voturile exprimate în Ungaria la alegerile pentru Parlamentul European, fiind pe locul al doilea, după Fidesz, cotat cu 45%.